Yesu Nɔkwɛmɔnɔ ni kɔɔ Wein Tso lɛ kɛ Niji lɛ he ( Yohane 15) | Yesu Wala Shihilɛ\nKANEMƆ YƐ Alur Amharic Arabic Armenia Aymara Azerbaijani Azerbaijani (Cyrillic) Batak (Karo) Bicol Blɔfo Bulgaria Cambodia Catalan Cebuano Chichewa Chitonga Chitumbuka Cibemba Croatia Dangme Denmark Dutch Efik Estonia Ewe Fiji Fon French Ga Georgia Germany Guarani Gujarat Gun Haitian Creole Hebri Hela Hiligaynon Hungary Igbo Iloko Indonesia Isoko Italia Japan Jula Kabiye Kazakh Kikaonde Kikongo Kikuyu Kiluba Kinyarwanda Kirghiz Kiribati Kirundi Kisonge Kongo Korea Lingala Luganda Luo Luvale Macedonia Macua Malagasy Malay Malta Mauritia Creole Maya Moore Myanmar Ndau Norway Oromo Ossetia Otetela Pangasinan Papiamento (Curaçao) Persia Poland Portugal Quechua (Ayacucho) Quechua (Cuzco) Romania Russia Samoa Sango Sena Sepedi Serbia Serbia (Roma) Seychelles Creole Shona Silozi Sinhala Slovenia Solomon Islands Pidgin Spania Sranantongo Swahili Swahili (Congo) Sweden Tagalog Tahiti Tajiki Tamil Tatar Thailand Tigrinya Tok Pisin Tshiluba Turkey Turkmen Tuvalu Twi Tzotzil Ukrain Umbundu Uruund Uzbek Vietnam Wallis Waray-Waray\nANƆKWA WEIN TSO LƐ KƐ NIJI LƐ\nBƆ NI AAAFEE AHI YESU SUƆMƆ LƐ MLI\nYesu ejɛ etsuiŋ ekɛ ebɔfoi anɔkwafoi lɛ ewie ni ewo amɛ hewalɛ. Amrɔ nɛɛ jenamɔ yi ewa, ekolɛ nyɔɔŋteŋ po. Kɛkɛ ni Yesu gba amɛ nɔkwɛmɔnɔ ko ni woɔ mɔ hewalɛ:\nEje shishi akɛ: “Miji anɔkwa wein tso lɛ, ni mi-Tsɛ ji okwaafonyo lɛ.” (Yohane 15:1) Afii ohai komɛi ni tsɔ hiɛ lɛ, awie Israel maŋ lɛ he yɛ gbɛ ni tamɔ nakai nɔŋŋ nɔ, ni atsɛ lɛ Yehowa wein tso. (Yeremia 2:21; Hoshea 10:1, 2) Kɛ̃lɛ, Yehowa miifo nakai maŋ lɛ eshɛ efɔ̃. (Mateo 23:37, 38) No hewɔ lɛ, Yesu miitsɔɔ nɔ ko hee. Yesu ji wein tso ní e-Tsɛ lɛ tɛoɔ kɛjɛ be ni Tsɛ lɛ kɛ mumɔ krɔŋkrɔŋ lɛ fɔ lɛ mu yɛ afi 29 Ŋ.B. lɛ. Shi Yesu tsɔɔ akɛ jeee lɛ pɛ wein tso lɛ feɔ ehe okadi, ekɛɛ akɛ:\n“Mihe nine fɛɛ nine ni wooo yibii lɛ, [mi-Tsɛ] folɔɔ eshwieɔ, ni eko fɛɛ eko ni woɔ yibii lɛ, efolɔɔ he koni ewo yibii fe tsutsu lɛ. . . . Taakɛ tso nine diɛŋtsɛ nyɛŋ awo yibii, akɛ ja ema wein tso lɛ he lɛ, nakai nɔŋŋ nyɛ hu nyɛnyɛŋ, akɛ ja nyɛtee nɔ nyɛ kɛ mi fee ekome. Miji wein tso lɛ; nyɛji niji lɛ.”​—Yohane 15:2-5.\nYesu wo ekaselɔi anɔkwafoi lɛ shi akɛ kɛ́ etee ŋwɛi lɛ, ebaatsu yelikɛbualɔ ko, ni ji mumɔŋ krɔŋkrɔŋ lɛ. Gbii 51 sɛɛ be ni bɔfoi lɛ nine shɛ nakai mumɔ lɛ nɔ lɛ, amɛbatsɔmɔ wein tso lɛ niji lɛ. Ni esa akɛ “niji” lɛ fɛɛ aya nɔ amɛkɛ Yesu afee ekome. Mɛni amɛbaafee ekome kɛtsu?\nYesu tsɔɔ mli akɛ: “Mɔ fɛɛ mɔ ni yaa nɔ ekɛ mi feɔ ekome, ni mi hu mi kɛ lɛ feɔ ekome lɛ, lɛ ewoɔ yibii babaoo; ejaakɛ kɛjeee mi ni lɛ, nyɛnyɛŋ nɔ ko kwraa nyɛfee.” “Niji” nɛɛ, ni ji Yesu sɛɛnyiɛlɔi anɔkwafoi lɛ, baawo yibii babaoo, ni tsɔɔ akɛ amɛbaakase esui lɛ, amɛkɛ ekãa baawie Nyɔŋmɔ Maŋtsɛyeli lɛ he amɛtsɔɔ mɛi, ni amɛbaafee mɛi pii kaselɔi. Ni kɛ́ mɔ ko eyaaa nɔ ekɛ Yesu efeee ekome, ni ewooo yibii hu? Yesu tsɔɔ mli akɛ: “Kɛ́ mɔ ko eyaaa nɔ ekɛ mi efeee ekome lɛ, ashɛɔ lɛ afɔ̃ɔ.” Nɔ ni tamɔɔɔ nakai lɛ, Yesu kɛɛ akɛ: “Kɛ́ nyɛtee nɔ nyɛ kɛ mi fee ekome ni miwiemɔi lɛ hi nyɛmli lɛ, nyɛbia nɔ fɛɛ nɔ ni nyɛtaoɔ ni ebaaba mli ehã nyɛ.”​—Yohane 15:5-7.\nAgbɛnɛ lɛ, Yesu wie ekitãi lɛ anɔyeli, ni ji nɔ ko ni etsɔ hiɛ ewie he shii enyɔ momo lɛ he. (Yohane 14:15, 21) Etsɔɔ nɔ titri ni kaselɔi lɛ baafee kɛtsɔɔ akɛ amɛmiifee nakai, ekɛɛ akɛ: “Kɛji nyɛye mikitãi lɛ anɔ lɛ, nyɛbaahi misuɔmɔ lɛ mli, tamɔ bɔ pɛ ni mi hu miyeɔ Tsɛ lɛ kitãi anɔ ni mihiɔ esuɔmɔ lɛ mli lɛ.” Kɛ̃lɛ, jeee Yehowa Nyɔŋmɔ kɛ e-Bi lɛ pɛ esa akɛ amɛsumɔ. Yesu kɛɛ akɛ: “Enɛ ji mikitã lɛ, akɛ nyɛsumɔsumɔa nyɛhe tamɔ bɔ pɛ ni misumɔɔ nyɛ lɛ. Mɔ ko bɛ suɔmɔ ni da fe enɛ, akɛ mɔ baaŋɔ ewala eŋmɛ shi ehã enanemɛi. Kɛ́ nyɛfee nibii ni miwoɔ nyɛ he kitã lɛ, no lɛ minanemɛi ji nyɛ.”​—Yohane 15:10-14.\nNo mli lɛ etsɛŋ ni Yesu kɛ ewala baaŋmɛ shi ehã mɛi fɛɛ ni jieɔ hemɔkɛyeli kpo yɛ emli lɛ ní ekɛtsɔɔ akɛ esumɔɔ amɛ. Esa akɛ enɔkwɛmɔnɔ lɛ akanya esɛɛnyiɛlɔi lɛ koni amɛjɛ suɔmɔ mli amɛkɛ amɛhe ashãshãa afɔle ahãhãa amɛhe. Taakɛ Yesu wie kɛtsɔ hiɛ lɛ, suɔmɔ nɛɛ baahã ana mɛi ni amɛji, ekɛɛ akɛ: “Kɛji nyɛsumɔɔ nyɛhe lɛ, no mɛi fɛɛ kɛbaale akɛ mikaselɔi ji nyɛ.”​—Yohane 13:35.\nEsa akɛ bɔfoi lɛ ayɔse nɔ hewɔ ni Yesu tsɛ amɛ “nanemɛi” lɛ. Ekɛɛ akɛ: “Miitsɛ nyɛ nanemɛi, ejaakɛ nibii fɛɛ ni minu yɛ mi-Tsɛ naa lɛ, mihã nyɛle.” Yesu nanemɛi kpaakpa ni amɛaatsɔmɔ, ní amɛle nibii ni Tsɛ lɛ ekɛɛ lɛ lɛ ji naanyobɔɔ ni nɔ bɛ kwraa! Shi ja ‘amɛtee nɔ amɛwo yibii’ dani naanyobɔɔ nɛɛ mli baawa. Yesu kɛɛ akɛ kɛ́ amɛfee nakai lɛ, ‘nɔ fɛɛ nɔ ni amɛbaabi Tsɛ lɛ yɛ egbɛ́i mli lɛ, Tsɛ lɛ kɛbaahã amɛ.’​—Yohane 15:15, 16.\nSuɔmɔ ni baahi ekaselɔi lɛ, ni ji “niji” lɛ, ateŋ lɛ baaye abua amɛ koni amɛfi shi yɛ nibii ni amɛkɛbaakpe lɛ amli. Ebɔ amɛ kɔkɔ akɛ je lɛ baanyɛ amɛ, ni kɛ̃lɛ eshɛje amɛmii akɛ: “Kɛ́ je lɛ nyɛɔ nyɛ lɛ, nyɛle akɛ mi tsutsu enyɛ dani enyɛɔ nyɛ lɛ. Eji nyɛfata je lɛ he kulɛ, je lɛ baadɔ lɛ diɛŋtsɛ enii ahe. Agbɛnɛ, akɛni nyɛfataaa je lɛ he . . . hewɔ ni je lɛ nyɛɔ nyɛ lɛ.”​—Yohane 15:18, 19.\nBe ni Yesu yaa nɔ etsɔɔ nɔ hewɔ ni je lɛ baanyɛ amɛ lɛ mli lɛ, ekɛɛ kɛfata he akɛ: “Migbɛ́i lɛ hewɔ lɛ, amɛbaafee nibii nɛɛ fɛɛ amɛshi nyɛ, ejaakɛ amɛleee mɔ ni tsu mi lɛ.” Yesu wie akɛ enaakpɛɛ nitsumɔi lɛ buɔ mɛi ni nyɛɔ lɛ lɛ fɔ, ekɛɛ akɛ: “Eji mitsuko nitsumɔi ni mɔ ko mɔ ko tsuko eko dã yɛ amɛteŋ kulɛ, esha bɛ amɛhe; shi amrɔ nɛɛ, amɛna mi ni amɛnyɛɔ mi kɛ mi-Tsɛ fɛɛ hu.” Anɔkwa, nyɛ ni amɛnyɛ Yesu lɛ ji gbalɛ mlibaa.​—Yohane 15:21, 24, 25; Lala 35:19; 69:5.\nShi kome ekoŋŋ lɛ, Yesu wo shi akɛ ebaatsu yelikɛbualɔ lɛ, ni ji mumɔ krɔŋkrɔŋ lɛ. Esɛɛnyiɛlɔi lɛ fɛɛ baanyɛ aná hewalɛ kpele nɛɛ eko, ni no baaye abua amɛ koni amɛwo yibii, ni tsɔɔ akɛ ‘amɛye odase.’​—Yohane 15:27.\nYɛ Yesu nɔkwɛmɔnɔ lɛ mli lɛ, namɔ ji okwaafonyo lɛ, namɔ ji wein tso lɛ, ni namɛi ji niji lɛ?\nMɛɛ yibii Nyɔŋmɔ kpaa gbɛ akɛ niji lɛ awo?\nTe Yesu kaselɔi lɛ aaafee tɛŋŋ atsɔmɔ enanemɛi? Ni mɛni baaye abua amɛ koni amɛfi shi kɛ́ je lɛ miinyɛ amɛ?\nNibii Titrii Ni Tee Nɔ Yɛ Yesu Shihilɛ Mli—Yesu Naagbee Shiɛmɔ Yɛ Yerusalem (Fã 1)\nNibii Titrii Ni Tee Nɔ Yɛ Yesu Shihilɛ Mli—Yesu Naagbee Shiɛmɔ Yɛ Yerusalem (Fã 2)